Eggen skryter Rosenborgs «superdanske» opp i skyene
0Rosenborg 0IK Start Etter å ha gitt Rosenborg-trener Kåre Ingebrigtsen en god klem i pressesonen etter torsdagens 3-2-seier over Start, fikk VG stilt et kjapt spørsmål til Eggen. 72-åringen er tilbake i Trondheim etter å ha gjennomført en nyreoperasjon i Oslo tidligere denne måneden. Mot Start fikk han se danske Mike Jensen briljere med tre målgivende på Rosenborgs tre scoringer i et fyrverkeri av en andreomgang på Lerkendal. – Det han gjør foran scoringene, er helt ekstremt bra. Jeg kjenner den danske landslagstreneren ganske godt, Morten Olsen, og han må sannelig ha mange spillere i Danmark som er gode, hvis han ikke har plass til Mike. Jeg sier ikke mer, sier Nils Arne Eggen med et stort smil til VG. STOR VG-SPESIAL:Tippeligaen er 25 år - VG rangerer øyeblikkene Rosenborg snudde 0-1 til 3-2 mot Start. 1-1 kom i det 57. minutt da Jensen løp fra egen banehalvdel før han serverte Alexander Søderlund ved sekstenmeteren. På 2-1-scoringen fant danskens presise innlegg hodet til Søderlund. Og da Liam Henderson satte inn 3-1 rett før slutt, var det etter et innlegg langs bakken fra samme mann.Det fikk Rosenborg-trener Kåre Ingebrigtsen til å ta frem de store ordene. – Jeg synes det er mange av våre spillere som står frem i dag, den siste timen. Der viser vi at vi har lyst til å vinne, og at vi er «jækla» gode. Men Mike er ekstra i dag. Ikke minst er han involvert i det som avgjør kampen. Jeg synes han har hatt ei veldig god serieåpning. Og i dag er det høy klasse, sier Ingebrigtsen til VG, før han fortsetter Eggens resonnement: – Hvis danskene har 20-30 spillere som er bedre enn Mike, så er jeg redd dem fort vinner EM.Rosenborg-spiss Alexander Søderlund er nå oppe i syv Tippeliga-mål etter fem serierunder. Torsdagens to mål takket han Jensen for. – Mike var helt «king». Det er kjekt å spille med ham. Han serverer meg veldig bra i dag. Vi er heldig som har en sånn spiller på laget. Det spørs hvor lenge det varer hvis han fortsetter slik som dette, sier spissen til VG. Mike Jensen fremhevet lagkameratene i stedet for seg selv etter kampen. – Jeg synes jeg selv spiller godt. Men jeg er en spiller som er avhengig av at andre spillere gjør meg gode. Så jeg er ikke individualist. Det er også dem som spiller rundt som gjør at du selv spiller godt, sier Jensen til VG. Mike Jensen har spilt samtlige minutter og står med syv assist for Rosenborg så langt i årets Tippeliga. Den uttellingen er ikke tilfeldig.Flest baller vunnet på midtbanen etter fire Tippeliga-kamper (den midtre tredelen av banen): 1. Rosenborg - 103 2. Molde - 98 3. Mjøndalen IF - 96 4. Stabæk - 91 5. Odd – 90 Trønderne har nemlig vært det mest aggressive laget på midtbanen på de fire første kampene i sesongen. Trønderne har vunnet ballen 103 ganger i den midtre delen av banen, viser tall fra statistikktjenesten Opta. Det er over 20 gjenvinninger mer enn gjennomsnittet av de 15 andre lagene i Tippeligaen og 44 flere gjenvinninger enn listejumbo Sarpsborg 08. De tallene overrasker ikke Jensen. – Det sier noe om aggressiviteten vår og at strukturen vår har vært god. Samtidig så har Ole (Selnæs, journ.anm.) utviklet seg voldsomt som anker på midten. Midtsjø er også god i presset. Det sier noe om mentaliteten vår. Det betyr mye at vi vinner så mange baller, sier Jensen. Tallet 103 bør utvilsomt sees i sammenheng med Rosenborgs enorme uttelling foran mål i sesongåpningen. Et av klubbens mange mantra er, som i trenerlegenden Nils Arne Eggens regjeringstid, å storme i angrep med så mange som mulig hvis de vinner ballen høyt i banen. Det har gitt 19 scoringer på fem serierunder.Kombinert med et bunnsolid forsvar og fire innslupne mål, forsterket Rosenborg sitt stempel som en av favorittene til å ta seriegull. En skuffet Start-trener Mons Ivar Mjelde var ikke imponert over mange av Rosenborg. Mike Jensen, derimot. – Mike Jensen er «outstanding». Han er jeg imponert over. Han er en internasjonal spiller. Han har fantastisk mange kloke bevegelser. Det er han som er avgjørende. Tungen på vektskålen for Rosenborg, sier Mjelde til VG, som nok en gang måtte forlate Lerkendal uten seier som eliteserietrener. I fjor ledet hans Start 2-0 etter den første halvtimen mot Rosenborg, men også den gang snudde Rosenborg kampen. I likhet med i dag, scoret Alexander Søderlund to mål da.
(Rosenborg - Start 3-2) Midtbanemannen Mike Jensen (27) storspilte og var nest sist på alle Rosenborgs mål. Etter kampen ble han hyllet av lagkameratene, treneren - og klubbens trenerlegende, Nils Arne Eggen.